S-392/2017

Mál þetta, sem dómtekið var 14. þessa mánaðar, var höfðað með ákæru lögreglustjórans á Suðurnesjum, útgefinni 30. október síðastliðinn, á hendur F-kk-þgf V-kk-þgf G-kk-þgf, kt. 000000-0000, Skógarbraut 916-918 í Reykjanesbæ, „fyrir umferðarlagabrot, með því að hafa fimmtudaginn 7. september 2017, ekið bifreiðinni [...], sviptur ökurétti og óhæfur til að stjórna henni örugglega vegna áhrifa ávana- og fíkniefna ( í blóði mældist amfetamín 485 ng/ml og tetrahýdrókannabínól 1,8 ng/ml) suður Njarðarbraut í Njarðvík uns aksturinn var stöðvaður á Grænásvegi“ og að hafa þannig brotið gegn 1. mgr., sbr. 2. mgr. 45. gr. a og 1.mgr. 48. gr., sbr. 5. gr. laga nr. 66/2006, og 3. gr. laga nr. 24/2007, allt sbr. 1. mgr. 100. gr. umferðarlaga nr. 50/1987.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð gögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt því sem greinir á sakavottorði frá 14. þessa mánaðar, hefur ákærði í sjö tilvikum sætt refsing frá og með árinu 2007, en þar af er hér eftirgreindra tilvika vegna brota gegn umferðarlögum getið. Hann samþykkti sektargreiðslu og tímabundna ökuréttarsviptingu, með viðurlagaákvörðun 21. mars 2016, fyrir að aka undir áhrifum ávana- og fíkniefna og án þess að hafa ökuskírteini meðferðis. Með dómi 24. janúar á þessu ári var hann dæmdur til greiðslu sektar og tímabundinnar sviptingar ökuréttar, fyrir brot gegn lögum um ávana- og fíkniefni, hraðakstur og akstur sviptur ökurétti og undir áhrifum ávana- og fíkniefna. Brotin framdi hann á tímabilinu 25. maí 2016 til 6. júní sama ár, eftir þann tíma að hann gekkst undir viðurlagaákvörðunina 21. mars það ár. Með dómi 8. febrúar síðastliðinn var hann dæmdur til greiðslu sektar og tímabundinnar ökuréttarsviptingar, fyrir ýmis brot gegn umferðarlögum, þar á meðal að aka sviptur ökurétti og undir áhrifum ávana- og fíkniefna, en brotin framdi hann á tímabilinu 28. apríl 2016 til 22. desember sama ár, áður en dómurinn 24. janúar á þessu ári gekk. Með sátt hjá lögreglustjóra 25. ágúst síðastliðinn samþykkti hann greiðslu 20.000 króna sektar, en með sáttinni var honum gerð refsing fyrir að aka of hratt og án ökuréttinda, en brotin framdi hann 7. apríl 2016. Síðast var hann með dómi 12. október síðastliðinn dæmdur í tveggja mánaða fangelsi og sviptur ökurétti ævilangt, fyrir brot gegn lögum um ávana- og fíkniefni og að hafa í þrígang ekið undir áhrifum slíkra efna og sviptur ökurétti á tímabilinu 4. mars til 28. maí á þessu ári. Brot ákærða í máli þessu framdi hann áður en að sá dómur gekk og er honum því nú dæmdur hegningarauki við þann dóm. Eftir framangreindu, þar á meðal að sakaferli ákærða virtum, sbr. 5. töluliður 1. mgr. 70. gr. almennra hegningarlaga nr. 19/1940, samkvæmt 77. og 78. gr. þeirra laga og með hliðsjón af dómaframkvæmd, þykir refsing ákærða, hæfilega ákveðin fangelsi í fimmtán daga. Þá refsingu er ekki efni til að binda skilorði.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem er tilkominn vegna rannsóknar þeirra brota sem hann hefur verið sakfelldur fyrir. Með hliðsjón af yfirlýsingu sækjanda á dómþingi, en samkvæmt framlögðum gögnum um þann kostnað, nemur hann samanlagt 147.791 krónu.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, F-kk-nf V-kk-nf G-kk-nf, sæti fangelsi í fimmtán daga.

Ákærði er sviptur ökurétti ævilangt.

Ákærði greiði 147.791 krónu í sakarkostnað.

H-kk-nf Þ-kk-nf